Forslag til RÅDETS BESLUTNING om ændring af Kommissionens beslutning af 3. maj 2000 om afløsning af Kommissionens beslutning 94/3/EF om udarbejdelse af en liste over affald i henhold til artikel 1, litra a), i Rådets direktiv 75/442/EØF om affald og af Rådets beslutning 94/904/EF om udarbejdelse af en liste over farligt affald i henhold til artikel 1, stk. 4, i Rådets direktiv 91/689/EØF om farligt affald

(forelagt af Kommissionen)

BEGRUNDELSE

1. Formålet med denne beslutning er at ændre Kommissionens beslutning af 3. maj 2000 om afløsning af Kommissionens beslutning 94/3/EF om udarbejdelse af en liste over affald i henhold til artikel 1, litra a), i Rådets direktiv 75/442/EØF om affald og af Rådets beslutning 94/904/EF om udarbejdelse af en liste over farligt affald i henhold til artikel 1, stk. 4, i Rådets direktiv 91/689/EØF om farligt affald. Ændringen foreslås i lyset af de notifikationer, medlemsstaterne har fremsendt i henhold til artikel 1, stk. 4, andet led, i direktivet om farligt affald. Her hedder det, at al anden form for affald, der ikke er optaget på listen i beslutning 94/904/EF, og hvorom en medlemsstat mener, at det udviser en eller flere af de egenskaber, der er opregnet i bilag III til direktiv 91/689/EØF, er farligt affald i direktivets forstand. Medlemsstaterne skal meddele Kommissionen sådanne tilfælde, som gennemgås efter proceduren i artikel 18 i direktiv 75/442/EØF med henblik på tilpasning af listen.

2. Kommissionen havde forelagt udvalget oprettet ifølge artikel 18 i direktiv 75/442/EØF et udkast til de foranstaltninger, der skulle træffes. Ifølge dette udkast skulle Kommissionens beslutning 94/3/EF om udarbejdelse af en liste over affald i henhold til artikel 1, litra a), i Rådets direktiv 75/442/EØF om affald og Rådets beslutning 94/904/EF tilsammen afløses af én ny liste. I denne nye liste var der taget hensyn til 282 notifikationer fra medlemsstaterne.

Den 15. december 1999 tilsluttede udvalget sig samtlige ændringer i Kommissionens udkast med undtagelse af et forslag om ændring af 16 01 04 kasserede biler i beslutning 94/3/EF til 16 01 04 udtjente biler klassificeret som farligt affald. Ændringen af listen, med undtagelse af 16 01 04, er blevet vedtaget som Kommissionens beslutning efter proceduren i artikel 18 i direktiv 75/442/EEC. Ifølge samme procedure forelægges Rådet et forslag til klassificering af udtjente biler. Har Rådet ikke reageret inden tre måneder regnet fra forslagets forelæggelse for Rådet, vedtager Kommissionen foranstaltningerne.

3. Udvalget i artikel 18 i direktiv 75/442/EEC har allerede accepteret, at en ny rubrik 16 01 06 udtjente biler, tømt for væsker og andre farlige dele, optages i den nye integrerede liste som ikke-farligt affald.

4. Det forslag fra Kommissionen - om ændring af rubrik 16 01 04 - som ikke blev accepteret af udvalget, indeholder to elementer. For det første foreslås det at anvende termen udtjente biler i stedet for kasserede biler. Dette ville være i overensstemmelse med terminologien i Europa-Parlamentets og Rådets nyligt vedtagne direktiv om sådanne biler*. For det andet foreslås det, at udtjente biler optages på listen som farligt affald, medmindre de farlige stoffer og komponenter, der typisk er til stede i udtjente biler, er udtaget. Af eksempler på disse stoffer kan nævnes motor-, gear- og smøreolier, bremsevæsker og blyakkumulatorer, som alle er klassificeret som farligt affald i beslutning 94/904/EC. Hvis disse stoffer ikke udtages inden genvinding eller bortskaffelse, vil de blive udledt i miljøet.

5. I henhold til direktivet om udrangerede køretøjer skal sådanne stoffer fjernes inden efterfølgende behandling. Den foreslåede klassificering af udtjente biler er derfor i overensstemmelse med og underbygger bestemmelserne i dette direktiv.

6. Flere medlemsstater var utilbøjelige til at acceptere, at udtjente biler blev optaget på listen som farligt affald, fordi de forudså problemer med håndtering af bilerne. Det ville medføre, at anlæg, hvor disse biler modtages, skulle omfattes af bestemmelserne i direktivet om farligt affald. Man fandt det navnlig problematisk, at disse anlæg dermed skulle underkastes godkendelsesordningen for farligt affald. Man bestred ikke argumentet om, at et udtjent køretøj skulle klassificeres som farligt på grundlag af bilagene til direktiv 91/689/EØF.

7. Kommissionens vurdering af de argumenter, medlemsstaterne fremførte i forbindelse med drøftelsen af Kommissionens forslag, er som følger: At der måske vil opstå problemer med godkendelsesordningen, kan ikke accepteres som en grund til, at affald, der udviser egenskaber som farligt affald, betragtes som ikke-farligt affald. Det blev ikke bestridt, at udtjente biler, der indeholder væsker og farlige dele, udviser farlige egenskaber, der er opført i bilag III i direktiv 91/689/EØF. Kommissionen mener derfor stadig, at det forslag om optagelse af udtjente biler, som den har forelagt medlemsstaterne i udvalget, er begrundet, og den forelægger Rådet et forslag om optagelse af denne affaldstype på listen over farligt affald.

8. Det foreslås, at beslutningen får virkning den 1. januar 2002, som også er den dato, hvor Kommissionens beslutning får virkning. Dette betyder, at medlemsstaterne kan vedtage nationale foranstaltninger til gennemførelse af begge beslutningerne med kun én retsakt. Herved vil det blive lettere for myndighederne og de økonomiske beslutningstagere at anvende foranstaltningerne, da de i praksis kun skal tage stilling til én ændring i lovgivningen.

Forslag til

RÅDETS BESLUTNING

om ændring af Kommissionens beslutning af 3. maj 2000 om afløsning af Kommissionens beslutning 94/3/EF om udarbejdelse af en liste over affald i henhold til artikel 1, litra a), i Rådets direktiv 75/442/EØF om affald og af Rådets beslutning 94/904/EF om udarbejdelse af en liste over farligt affald i henhold til artikel 1, stk. 4, i Rådets direktiv 91/689/EØF om farligt affald

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,,

under henvisning til Rådets direktiv 91/689/EØF af 12. december 1991 om farligt affald [1], særlig artikel 1, stk. 4, og

[1] EFT L 377 af 31.12.1991, s. 20, senest ændret ved direktiv 94/31/EF (EFT L 168 af 2.7.1994, s. 48).

ud fra følgende betragtninger:

(1) Der er udarbejdet en fællesskabsliste over farligt affald ved Rådets beslutning 94/904/EF [2], og denne beslutning er blevet afløst af Kommissionens beslutning.

[2] EFT L 356 af 31.12.1994, s. 14

(2) Flere medlemsstater har notificeret udtjente biler, ikke tømt for væsker og andre farlige dele, som affald, som de mener udviser en eller flere af de egenskaber, der er opregnet i bilag III til direktiv 91/689/EØF, og har anmodet om, at de optages som farligt affald på den liste, der er udarbejdet i henhold til artikel 1, stk. 4, i direktiv 91/689/EØF.

(3) I henhold til artikel 1, stk. 4, i direktiv 91/689/EØF skal Kommissionen gennemgå disse notifikationer fra medlemsstaterne med henblik på at tilpasse listen over farligt affald.

(4) Kommissionen bistås i denne opgave af det udvalg, der er nedsat ved artikel 18 i direktiv 75/442/EØF [3];

[3] EFT L 78 af 26.03.1991, s. 32

(5) De i denne beslutning fastsatte foranstaltninger var ikke i overensstemmelse med udtalelsen fra det nævnte udvalg og kunne derfor ikke medtages i Kommissionens beslutning.

(6) I henhold til proceduren i artikel 18 skal Kommissionen i sådanne tilfælde forelægge Rådet et forslag til de foranstaltninger, der skal træffes -

VEDTAGET FØLGENDE BESLUTNING:

Artikel 1

I bilaget til beslutning af 3. maj 2000 om afløsning af Kommissionens beslutning 94/3/EF om udarbejdelse af en liste over affald i henhold til artikel 1, litra a), i Rådets direktiv 75/442/EØF om affald og af Rådets beslutning 94/904/EF om udarbejdelse af en liste over farligt affald i henhold til artikel 1, stk. 4, i Rådets direktiv 91/689/EØF om farligt affald foretages følgende ændring:

Rubrik nr. 16 01 04 kasserede biler ændres til

'16 01 04* udtjente biler'.

Artikel 2

Medlemsstaterne træffer de nødvendige foranstaltninger for at efterkomme dette direktiv senest den 1. januar 2002.

Artikel 3

Denne beslutning er rettet til medlemsstaterne.

Udfærdiget i Bruxelles,

På Rådets vegne

Formand